CELEX: 32016R2022
Language: ro
Date: 2016-07-14 00:00:00
Title: Regulamentul delegat (UE) 2016/2022 al Comisiei din 14 iulie 2016 de completare a Regulamentului (UE) nr. 600/2014 al Parlamentului European și al Consiliului în ceea ce privește standardele tehnice de reglementare privind informațiile pentru înregistrarea societăților din țări terțe și formatul informațiilor care trebuie furnizate clienților (Text cu relevanță pentru SEE )

19.11.2016   
            
            
               RO
            
            
               Jurnalul Oficial al Uniunii Europene
            
            
               L 313/11
            
         REGULAMENTUL DELEGAT (UE) 2016/2022 AL COMISIEI
   din 14 iulie 2016
   de completare a Regulamentului (UE) nr. 600/2014 al Parlamentului European și al Consiliului în ceea ce privește standardele tehnice de reglementare privind informațiile pentru înregistrarea societăților din țări terțe și formatul informațiilor care trebuie furnizate clienților
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 600/2014 al Parlamentului European și al Consiliului din 15 mai 2014 privind piețele instrumentelor financiare și de modificare a Regulamentului (UE) nr. 648/2012 (1), în special articolul 46 alineatul (7),
   întrucât:
   
               (1)
            
            
               Regulamentul (UE) nr. 600/2014 stabilește un cadru armonizat pentru modul în care sunt tratate societățile din țări terțe care accesează piețele din Uniune cu scopul de a presta servicii și activități de investiții în beneficiul contrapărților eligibile și al clienților profesionali.
            
         
               (2)
            
            
               Este oportun să se precizeze informațiile pe care o societate dintr-o țară terță care solicită înregistrarea în vederea prestării de servicii de investiții sau a desfășurării de activități de investiții pe întreg teritoriul Uniunii ar trebui să le furnizeze Autorității Europene pentru Valori Mobiliare și Piețe (ESMA) și formatul în care ar trebui furnizate informațiile adresate clienților, astfel cum se prevede la articolul 46 alineatul (5) din Regulamentul (UE) nr. 600/2014, astfel încât să se stabilească cerințe uniforme cu privire la societățile din țări terțe și să se beneficieze de posibilitatea de a presta servicii pe întreg teritoriul Uniunii.
            
         
               (3)
            
            
               Pentru ca ESMA să poată să identifice și să înregistreze în mod corect societățile din țări terțe, ar trebui ca aceasta să aibă la dispoziție datele de contact și codurile de identificare de la nivel național și internațional ale acestora, precum și dovada faptului că sunt autorizate să presteze servicii de investiții în țara în care își au sediul.
            
         
               (4)
            
            
               Ar trebui să se acorde atenție limbii și formatului utilizate de societățile din țări terțe pentru a oferi informații clienților, astfel încât să se asigure că informațiile sunt ușor de înțeles și clare.
            
         
               (5)
            
            
               Data de aplicare a prezentului regulament ar trebui amânată pentru a fi aliniată cu data de la care se aplică Regulamentul (UE) nr. 600/2014.
            
         
               (6)
            
            
               Prezentul regulament se bazează pe proiectul de standarde tehnice de reglementare transmis Comisiei de către ESMA.
            
         
               (7)
            
            
               ESMA a efectuat consultări publice deschise cu privire la proiectul de standarde tehnice de reglementare pe care se bazează prezentul regulament, a analizat costurile și beneficiile potențiale aferente și a solicitat avizul Grupului părților interesate din domeniul valorilor mobiliare și piețelor înființat în conformitate cu articolul 37 din Regulamentul (UE) nr. 1095/2010 al Parlamentului European și al Consiliului (2),
            
         ADOPTĂ PREZENTUL REGULAMENT:
   Articolul 1
   Informații necesare pentru înregistrare
   O societate dintr-o țară terță care solicită înregistrarea în vederea prestării de servicii de investiții sau a desfășurării de activități de investiții pe întreg teritoriul Uniunii în conformitate cu articolul 46 alineatul (4) al doilea paragraf din Regulamentul (UE) nr. 600/2014 transmite ESMA următoarele informații:
   
               (a)
            
            
               denumirea completă a societății, inclusiv denumirea sa juridică și orice altă denumire comercială care urmează să fie utilizată de societate;
            
         
               (b)
            
            
               datele de contact ale societății, inclusiv adresa sediului central, numărul de telefon și adresa de e-mail;
            
         
               (c)
            
            
               datele de contact ale persoanei responsabile pentru cererea de înregistrare, inclusiv numărul de telefon și adresa de e-mail;
            
         
               (d)
            
            
               site-ul web, dacă este disponibil;
            
         
               (e)
            
            
               numărul național de identificare al societății, dacă este disponibil;
            
         
               (f)
            
            
               identificatorul entității juridice (LEI), dacă este disponibil;
            
         
               (g)
            
            
               codul de identificare a entității (BIC), dacă este disponibil;
            
         
               (h)
            
            
               denumirea și adresa autorității competente din țara terță care este responsabilă cu supravegherea societății. În cazul în care există mai multe autorități responsabile cu supravegherea, se furnizează detalii privind domeniile de competență respective;
            
         
               (i)
            
            
               linkul către registrul fiecărei autorități competente din țara terță, dacă este disponibil;
            
         
               (j)
            
            
               informații cu privire la serviciile de investiții, activitățile de investiții și serviciile auxiliare pe care societatea este autorizată să le presteze în țara în care își are sediul;
            
         
               (k)
            
            
               serviciile de investiții care urmează să fie prestate și activitățile de investiții care urmează să fie desfășurate în Uniunea Europeană, împreună cu eventualele servicii auxiliare.
            
         Articolul 2
   Cerințe privind transmiterea informațiilor
   (1)   Societatea din țara terță informează ESMA, în termen de 30 zile, cu privire la orice modificare a informațiilor furnizate în temeiul articolului 1 literele (a)-(g), litera (j) și litera (k).
   (2)   Informațiile furnizate ESMA în temeiul articolului 1 litera (j) se furnizează prin intermediul unei declarații scrise emise de o autoritate competentă din țara terță.
   (3)   Informațiile furnizate ESMA în temeiul articolului 1 sunt exprimate în limba engleză, utilizând alfabetul latin. Orice document însoțitor furnizat ESMA în temeiul articolului 1 și al prezentului articol alineatul (2) este exprimat în limba engleză sau, în cazul în care a fost redactat într-o altă limbă, este însoțit și de o traducere autorizată în limba engleză.
   Articolul 3
   Informații privind tipul de clienți din Uniune
   (1)   O societate dintr-o țară terță furnizează clienților informațiile menționate la articolul 46 alineatul (5) din Regulamentul (UE) nr. 600/2014 pe un suport durabil.
   (2)   Informațiile menționate la articolul 46 alineatul (5) din Regulamentul (UE) nr. 600/2014 sunt:
   
               (a)
            
            
               exprimate în engleză sau în limba oficială sau una dintre limbile oficiale ale statului membru în care urmează să fie prestate serviciile;
            
         
               (b)
            
            
               prezentate și aranjate în pagină astfel încât să fie ușor de citit, cu caractere de dimensiuni lizibile;
            
         
               (c)
            
            
               lipsite de culori care riscă să diminueze inteligibilitatea informațiilor.
            
         Articolul 4
   Intrarea în vigoare și aplicarea
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Prezentul regulament se aplică de la data menționată la articolul 55 al doilea paragraf din Regulamentul (UE) nr. 600/2014.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 14 iulie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 173, 12.6.2014, p. 84.
   
      (2)  Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană pentru valori mobiliare și piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (JO L 331, 15.12.2010, p. 84).